**VINOVATĂ DE IUBIRE**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vinovată de iubire

Te-am găsit în toate fără niciun viciu,

Te-am cules din floare zilnic şi vioi,

Cum se face, doamnă, că eşti de serviciu

Să-mi pui curcubeul vesel după ploi?

Te-am zărit în floarea plină de iubire

Şi zâmbeai ferice pe sub zarea grea

Strălucind prin raze, lunecând subţire,

Ţi-ai luat menirea: să fii steaua mea.

Te-am cules din nuferi şi printre suspine

Ţi-am făcut în suflet cuib de rândunea

Şi când trandafirii vin zâmbind la mine

Cum de stai departe? Mai poţi rezista?

Te-am sădit în carte, magică poveste,

Şi printre prinţese tu eşti mai presus.

De piere iubirea, luna-n ceruri este

Un gândac de aur alergând pe sus.

Prin tăceri profunde, iar înalţ spre tine

Gândul feciorelnic presărat cu flori:

Îmi doresc, frumoaso, când Ajunul vine,

Să mă iei acasă peste... sărbători.

Pune-mă în curte, chiar lângă portiţă,

Aruncă pe mine hainele de nea

Şi când satul doarme, veselă domniţă,

Abureşte-mi gura cu suflarea ta.

Ochiul meu îngheaţă, ochiul tău mă frige

Când mă pierd în cerul din privirea ta,

Iar în trupu-mi fraged, mătura înfige

Perforând mantaua fulgului de nea.

Nu-mi pune pe creştet crăticioara spartă,

Buzele-mi cu morcov... nu le colora,

Dar în miezul nopţii fă-ţi spre mine haltă:

Setea să-mi astâmperi din fântâna ta.

Şi când primăvara va sosi pe dealuri

Înflorind prin crânguri ochi de toporaşi,

Ca om de zăpadă, fără idealuri,

Soarelui ofrandă, te rog... să mă laşi.

Suliţi de lumină vor pătrunde-n pântec,

Ochii de cărbune jalnic vor pica…

Şi din astă lume, soarele-n descântec,

Va topi poetul... fulgilor de nea .

18.11.2015